Zliatina

Zliatina je stuhnutá zmes dvoch alebo viacerých kovov, alebo kovov s nekovmi. Aj takzvané technicky čisté kovy sú zliatiny s minimálnym podielom prídavných prvkov. Ich odstraňovanie je veľmi drahé, preto sa veľmi čisté kovy používajú iba v ojedinelých prípadoch. 

 Rozdelenie zliatin 
Podľa druhu kryštálov v zliatine sa delia na:
 homogénne (rovnorodé) - ak sa zliatina skladá z jedného druhu kryštálov
 heterogénne (nerovnorodé) - ak sa zliatina skladá z viacerých druhov kryštálov

Podľa počtu zložiek sa zliatiny rozdeľujú na:
 binárne - obsahujúce 2 zložky
 ternárne - obsahujúce 3 zložky
 kvaternárne - obsahujúce 4 zložky
 komplexné - obsahujúce viac ako 4 zložky

 Sprievodné prvky 
Podľa charakteru sa sprievodné prvky nazývajú nečistotami, ak zhoršujú vlastnosti základného prvku, alebo legovacími prísadami, ktoré k sa k základnému kovu pridávajú úmyselne.

 Typy zliatin 
 Mechanické zmesi 
Mechanické zmesi sú zliatiny, v ktorých sú kovy v tekutom stave v sebe rozpustné, ale pri tuhnutí dochádza k oddelenej kryštalizácii. Zliatina je potom zložená zo zmesi rôznych kryštálov, je teda nehomogénna.
:Príklad: Perlit v oceli je zmes feritu a cementitu.

 Chemické zlúčeniny 
Chemické zlúčeniny sú zliatiny v ktorých prvky vytvárajú chemickú zlúčeninu zapísateľnú chemickým vzorcom.
:Príklad: Cementit v oceli je chemická zlúčenina Fe3C.

 Tuhé roztoky 
Tuhé roztoky sú zliatiny, v ktorých je jedna zložka rozpustená v druhej, t. j. atómy jednej zložky (rozpúšťanej) nahrádzajú atómy v kryštalovej mriežke druhej zložky (rozpúšťadle). 
:Príklad: Austenit v oceli je tuhý roztok uhlíka v železe.

V jednej zliatine môžu byť zastúpené všetky 3 typy súčasne. napríklad uvedený perlit je mechanická zmes chemickej zlúčeniny a tuhého roztoku.

 Vlastnosti zliatin 
Výsledné vlastnosti zliatin nie sú len kombináciou, alebo priemerom hodnôt jednotlivých zložiek. Vhodným výberom zložiek zliatin sa dosahujú ich požadované vlastnosti. 

 Lejateľnosť zliatin 
Lejateľnosť zliatin je spravidla lepšia ako lejateľnosť jej čistých zložiek, lebo teplota tavenia zliatin je nižšia ako teplota taviaceho kovu.

 Elektrická vodivosť 
Elektrická vodivosť zliatin je menšia ako vodivosť jej čistých zložiek.

 Farba zliatin 
Farba výslednej zliatiny môže byť iná ako by sme očakávali podľa farby jej zložiek. Žltý bronz je zliatina červenej medi a bieleho cínu.

 Výroba zliatin 
Zliatiny je možné vyrábať:
 v kvapalnom stave, keď sa
 zlejú roztavené zložky 
 alebo rozpustia tuhé zložky v roztavenom kove
 v tuhom stave, keď prídavný kov vniká do tuhého základného kovu difúziou.

Častejší je prvý spôsob výroby.

 Najpoužívanejšie technické zliatiny 
 oceľ a liatina - zliatina železa s uhlíkom a ďalšími prídavnými prvkami
 bronz - zliatina medi s cínom alebo ďalšími prvkami (okrem zinku)
 mosadz - zliatina medi so zinkom
 dural - zliatina hliníka s meďou a horčíkom

 Pozri aj 

 eutektikum
 fázový diagram

Kategória:Hutníctvo